**08.06.2016.**

***Jautājumi no semināra***

**Projekta iesnieguma sagatavošanas, iesniegšanas un vērtēšanas jautājumi**

**1.Jautājums:** Kāds datu avots tiks izmantots klastera dalībnieku skaita atbilstības noteikšanai?

**Atbilde:** Lai noteiktu klastera dalībnieku skaitu, tiks ņemtas vērā piekrišanas vēstules, kas jāpievieno projekta iesniegumam.

**2. jautājums**: Vai klastera dalībnieks var būt MVK, kas nav klastera biedrs, bet vēlas piedalīties projektā? Kā šādā gadījumā ir jāapliecina uzņēmuma iesaiste?

**Atbilde:** Saņemt finansiālu atbalstu projekta ietvaros var tikai klastera dalībnieki. Visi biedrības, kas ir projekta iesniedzējs, biedri nav klastera dalībnieki, ja netiek iesniegtas piekrišanas vēstules dalībai klasterī. MVK, kas nav klastera dalībnieks, var saņemt tikai nefinansiālu atbalstu. Ja MVK nav biedrības (projekta iesniedzēja) biedrs, bet vēlas piedalīties projektā, tam jāiesniedz iepriekš minētā piekrišanas vēstule un atbalstu var saņemt arī tad, ja ir klastera dalībnieks, bet nav biedrības (projekta iesniedzēja) biedrs.

**3.Jautājums:** Lasot dokumentus, esam saskārušies ar dažādiem lietotiem terminiem: MK noteikumu 11.8 punktā minēti „klastera partneri – pētniecības un zināšanu izplatīšanas organizācijas”, 12.punktā „klastera dalībnieki – MVU”, savukārt specifiskajos atbilstības vērtēšanas kritērijos tiek runāts par „klastera sadarbības partneriem”. Vai MK noteikumos minētie „klastera dalībnieki” ir tas pats, kas vērtēšanas kritērijos minētie „klastera sadarbības partneri”?

**Atbilde:** Jā. Papildus norādām, ka klastera partneris var būt pētniecības un zināšanu izplatīšanas organizācijas un citas institūcijas – juridiskas organizācijas (MK noteikumu Nr.205 11.8 un 13.punkts), kuru dalība klasterī ļauj sasniegt 05.04.2016. MK noteikumu Nr.205 3.punktā minēto mērķi.

No MK noteikumu Nr.205 vērtēšanas kritēriju piemērošanas metodikas 1. vienotā kritērija: Šī un citu kritēriju vērtēšanā ņem vērā, ka projekta iesniegumā netiek lietots termins “sadarbības partneri”, bet tiek ievērotas MK noteikumos noteiktās prasības, proti, ka projekta ietvaros klastera dalībnieki ir Uzņēmumu reģistra komercreģistrā reģistrēti sīkie (mikro), mazie un vidējie komersanti, un klastera partneri var būt pētniecības un zināšanu izplatīšanas organizācijas un citas institūcijas – juridiskas personas, kuru dalība klasterī ļauj sasniegt MK noteikumu 3.punktā minēto mērķi, tai skaitā valsts un pašvaldības iestādes, biedrības un nodibinājumi. Valsts atbalstu pasākuma ietvaros saņem tikai finansējuma saņēmējs un klastera dalībnieki.

**4.Jautājums:** Vai viens uzņēmums var piedalīties vairākos klasteros?

**Atbilde:** Var, bet jāievēro MK noteikumu Nr.205 50.punkts, t.i. viens klastera dalībnieks viena vienota uzņēmuma līmenī kā de minimis atbalstu var saņemt ne vairāk kā 30 000 euro ERAF finansējuma.

**5.Jautājums:** Kas ir savstarpēji saistīti uzņēmumi?

**Atbilde: (**[Komisijas regulas 651/2014 3.panta 3.punkts](http://eur-lex.europa.eu/legal-content/LV/TXT/HTML/?uri=CELEX:32014R0651&from=EN)**)**

1. vienam uzņēmumam pieder vairāk kā 50% otra uzņēmuma kapitāldaļu vai balsstiesību;

2. vienam uzņēmumam ir tiesības iecelt vai atlaist otra uzņēmuma pārvaldes, vadības vai uzraudzības struktūras locekļu vairākumu citā uzņēmumā;

3. līgums starp uzņēmumiem vai uzņēmuma dibināšanas līgums, vai statūti paredz vienam uzņēmumam dominējošu ietekmi otrā uzņēmumā;

4. viens uzņēmums, pamatojoties uz līgumu kontrolē lielāko daļu kapitāldaļu vai balsstiesību otrā uzņēmumā.

**6.Jautājums:** Uzņēmums savu saimniecisko darbību veic vairākos Latvijas reģionos. Kurš reģions jāuzrāda pieteikumā?

**Atbilde:** Pieteikumā norāda reģionu pamatojoties uz uzņēmuma juridisko adresi.

**7.Jautājums:** Kā tiek izvērtēts grūtībās nonācis uzņēmums?

**Atbilde:** Tiks pārbaudīts, vai uzņēmums atbilst kādam no minētajiem nosacījumiem, kas raksturo grūtībās nonākušu komersantu saskaņā ar MK noteikumu Nr.205 46.5.apakšpunktā minēto:

* tam ar tiesas spriedumu pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process,
* tam uzsākta bankrota procedūra, piemērota sanācija vai mierizlīgums,
* vai tā saimnieciskā darbība ir izbeigta,
* vai tas atbilst valsts tiesību aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru (apliecinājuma veidā, ņemot vērā Maksātnespējas likuma 57.pantā noteiktos kritērijus, šādam apliecinājumam pēc projektu iesniegumu atlases nolikumā noteiktās formas jābūt pievienotam gan par projekta iesniedzēju, gan katru klastera dalībnieku).

**8.Jautājums:** Kā tiks pārbaudīts un kā pārliecināsies par darbinieku skaitu uzņēmumā?

**Atbilde:** Par pamatu, lai pārliecinātos par darbinieku skaitu uzņēmumā, tiks ņemts pēdējais noslēgtais uzņēmuma gada pārskats.

**9.Jautājums:** Vai komersantu skaits klasterī var samazināties?

**Atbilde:** Jāievēro MK noteikumu Nr.205 11.2.apakšpunkta prasības.

**10.Jautājums:** Vai attiecībā uz klastera partneriem – zinātniskām institūcijām nav jāgatavo iepirkums? Vai neveidosies interešu konflikts?

**Atbilde:** Ja klastera vajadzībām ir nepieciešami zinātniskās institūcijas pakalpojumi, tad klasterim ir jārīko iepirkums saskaņā ar 04.06.2013 MK noteikumu Nr.299 prasībām.

**11.Jautājums:** Lūdzu precizēt un paskaidrot definīcijas – Projektu vadība, Projekta īstenotājs, Projekta speciālists, Projekta koordinators.

**Atbilde:** Norādām, ka svarīgākais ir darbinieka pienākumu saturs, nevis tā amata nosaukums. Projekta vadītāja amata nosaukums var būt arī projekta koordinators, ja tā pienākumi ir saistīti ar projekta vadības nodrošināšanu, piemēram, projekta atskaišu sagatavošana un iesniegšana, projekta darbību izpildes uzraudzība, laika grafika plānošana, nepieciešamo grozījumu veikšana projektā. Pie projekta vadības personāla tiek pieskaitīts arī projekta grāmatvedis, ja nepieciešams, arī jurists, iepirkumu speciālists u.c.

Projekta īstenošanas personāls ir atbildīgs par klastera īstenoto pasākumu koordinācijas nodrošināšanu, par projektā paredzēto darbību īstenošanu, šo darbinieku amata nosaukums var būt klastera speciālisti, koordinatori vai cits.

MK noteikumu 23.3. punkts nosaka, ka attiecināmas ir klastera koordinatora, klastera speciālistu, klastera dalībnieku darbinieku komandējuma un darba braucienu izmaksas saskaņā ar normatīvajiem aktiem par kārtību, kādā atlīdzināmi ar komandējumiem saistītie izdevumi. Interpretējam, ka klastera vadītājs (ja neuzņemas koordinācijas funkcijas) ir uzskatāms par klastera speciālistu, gan balstoties uz zināšanām klasteru vadībā, gan kompetenci attiecīgajā nozarē.

**12.Jautājums:** Lūdzu sniegt aprēķina piemēru par maksimālajiem projekta vadības izmaksu limitiem (max 24 426.00 *euro*  +0.64%)

**Atbilde:**

Aprēķinam ir divas dažādas formulas atkarībā no tā, vai projekta tiešās attiecināmās izmaksas (neieskaitot tiešās projekta vadības personāla izmaksas) (A) ir virs vai zem 5 milj. EUR (aprēķinā izmantot skaitļus, kuri tiek noapaļoti divus ciparus aiz komata).

*Formula, ja izmaksas A ir zem 5 milj. EUR: TP = (24 426 EUR + (A \* 0,64%)) x B*

Piemērs Nr.1.

Tiek realizēts ERAF infrastruktūras projekts ar tiešajām attiecināmajām izmaksām, neieskaitot tiešās projekta vadības personāla izmaksas (A) 4 milj. EUR. Projekta termiņš 3 gadi un 6 mēneši (3,5 gadi). Attiecīgi, projekta maksimālais tiešo projekta vadības personāla izmaksu ierobežojums ir (24 426 EUR + (4 milj. x 0,64%)) x 3,5 gadi = 175 091,00 EUR.

Piemērs Nr.2.

Tiek realizēts ERAF infrastruktūras projekts ar tiešajām attiecināmajām izmaksām, neieskaitot tiešās projekta vadības personāla izmaksas (A) 3 milj. EUR. Projekta termiņš 2 gadi un 2 mēneši (2,17 gadi). Attiecīgi, projekta maksimālais tiešo projekta vadības personāla izmaksu ierobežojums ir (24 426 EUR + (3 milj. x 0,64%)) x 2,17 gadi = 94 668,42 EUR.

*Formula, ja izmaksas A ir virs 5 milj. EUR: TP = 56 580 EUR x B*

Piemērs Nr.1.

Tiek realizēts ERAF infrastruktūras projekts ar tiešajām attiecināmajām izmaksām, neieskaitot tiešās projekta vadības personāla izmaksas (A) 8 milj. EUR. Projekta termiņš 3 gadi un 6 mēneši (3,5 gadi). Attiecīgi, projekta maksimālais tiešo projekta vadības personāla izmaksu ierobežojums ir 56 580 EUR x 3,5 gadi = 198 030,00 EUR.

Piemērs Nr.2.

Tiek realizēts ERAF infrastruktūras projekts ar tiešajām attiecināmajām izmaksām, neieskaitot tiešās projekta vadības personāla izmaksas (A) 7 milj. EUR. Projekta termiņš 2 gadi un 8 mēneši (2,67 gadi). Attiecīgi, projekta maksimālais

**13.Jautājums:** Kas ir jāatspoguļo tabulā pie klastera partneriem un dalībniekiem sadaļā par to, ko katrs vēlas realizēt?

**Atbilde:** Stratēģijas aizpildīšanas metodikā detalizēti norādīts, ko rakstīt attiecīgajā sadaļā:

**Darbības, ko vēlas realizēt klastera ietvaros**

*Norāda, kāpēc dalībnieks ir klasterī un kas ir tās darbības, ko dalībnieks vai partneris vēlas realizēt klastera ietvaros, caur kurām saskata klastera pievienoto vērtību dalībnieka, partnera attīstībai.*

**Klastera dalībnieka vai partnera gaidas attiecībā uz klastera darbības virzienu**

*Klastera dalībnieka, partnera izvirzītais mērķis un uzdevumi projekta īstenošanas periodā.*

**14.Jautājums:** Lūdzam sniegt skaidrojumu – Kas ir jauns produkts? Ko vērtēs? Ko drīkst darīt?

**Atbilde:**

1. Jauns produkts – Jauns produkts ietver preces un pakalpojumus, kuri ir pilnīgi jauni vai kuriem ir būtiski uzlabotas to funkcionālās īpašības un paredzamais lietošanas veids (piemēram, būtiski mainīti tehniskie parametri, sastāvdaļas un materiāli, pievienotā programmatūra, lietotājam draudzīgās īpašības vai citas funkcionālās īpašības).
2. Vērtēšana – Klasteru specifiskais atbalsta kritērijs Nr.5 nosaka, ka projekta iesniegumā ir aprakstītas klastera sadarbības partneru vajadzības jaunu produktu un pakalpojumu izstrādē. Metodikā skaidrots: **Vērtējums ir „Jā”**, ja klastera stratēģijas 3.4.punktā un citur stratēģijā, ir aprakstītas klastera dalībnieku (var aprakstīt arī atsevišķi katra dalībnieka) vajadzības jaunu produktu vai pakalpojumu izstrādē, tai skaitā sadarbība ar zinātniekiem, pētījumu veikšana jaunu produktu vai pakalpojumu izstrādei, starpnozaru vai starpdisciplināra sadarbība, u.c. Balstoties uz izvirzītajām klastera dalībnieku vajadzībām jaunu produktu vai pakalpojumu izstrādē, klasteris ir izvirzījis un projekta iesniegumā aprakstījis klastera kopējās vajadzības (apvienojot vismaz četrus klastera dalībniekus) jaunu produktu vai pakalpojumu izstrādē.

Vērtēšana notiek attiecīgi aprakstītajām vajadzībām, vai klastera attīstības stratēģijā minētās vajadzības tiek ņemtas vērā un klasteris savā stratēģijā paredz darbības šo vajadzību īstenošanai vai nē. Vērtē attiecīgi stratēģijā izvirzīto mērķu un darbību sasniegšanas progresam. Ja dalībniekiem nav vajadzības pēc jauniem produktiem/pakalpojumiem, tad šajā sadaļa tas tiek arī minēts un klasteris šo kritēriju nepilda, kā arī nesaņem atlases punktus.

1. Ir atļauts - atbalstāmās un neatbalstāmās darbības, lūdzu skatīt MK noteikumu 19.-22. punktā. Attiecināmās un neattiecināmās izmaksas, lūdzu skatīt MK noteikumu 23.-31. punktā.

**15.Jautājums:** Kādam periodam jāplāno klastera gada darbības plāns, ja klastera darbību plānots uzsākt pēc līguma par projekta īstenošanu noslēgšanas? Vai darbības plāns jāiesniedz par klastera darbības gadu vai kalendāro gadu?

**Atbilde:** Tā kā līgumu par projektu īstenošanu slēgšana plānota aptuveni 2016.gada novembrī, tad par 2016.gada nepilniem 2 mēnešiem nav nepieciešams atsevišķs darbības plāns. MK noteikumu 2.pielikumā noteiktā forma paredz darbības plāna iesniegšanu par kalendāro gadu, neatkarīgi no mēnešu skaita, kad attiecīgajā gadā klasteris darbojas. Gadījumā, ja 2016.gada nogalē paredzēts tikai uzsākt atsevišķas darbības, tad tās var pievienot pie 2017.gada darbības plāna, par to sniedzot norādi darbības plānā. Papildus norādām, ka saskaņā ar MK noteikumu 33.punktu finansējuma saņēmējs ne vēlāk kā divus kalendāra mēnešus pirms nākamā kalendāra gada sākuma iesniedz apstiprināšanai sadarbības iestādē un atbildīgajā iestādē stratēģijas ieviešanas nākamā gada darbības plānu. Pirmā gada darbības plānu projekta iesniedzējs iesniedz kopā ar projekta iesniegumu.

**16.Jautājums:** Iepriekšējā plānošanas periodā bija nosacījums, ka 5 gadus pēc projekta beigām ir jāturpina iesākta darbība. Vai dalība šajā programmā to apstiprina?

**Atbilde:** 11.10.2011. MKN nr.788 “Noteikumi par darbības programmas "Uzņēmējdarbība un inovācijas" papildinājuma 2.3.2.3.aktivitāti "Klasteru programma"” 68.punkts nosaka: “Ja finansējuma saņēmējs pēc projekta īstenošanas pabeigšanas pārtrauc klastera darbību un nenodrošina klastera darbības ilgtspēju piecus gadus pēc projekta pabeigšanas ir jāatmaksā šo noteikumu 9.punktā minētā līdzfinansējuma summa.” Prasības mērķis ir nodrošināt, ka pēc 2007.-2013.gada plānošanas perioda projekta īstenošanas klasteris turpina darboties un tā darbība tiek finansēta no biedru naudām, dalība citos projektos. Automātiska darbību pārņemšana nav paredzēta, tādēļ, nepieciešams izskatīt vecās un jaunās programmas aktivitāšu saskaņu, īpaši ņemot vērā, ka jaunā programma nav turpinājums iepriekšējai programmai.

**17.Jautājums:** Vai klastera dalībnieku piekrišanas vēstules KP VIS programmā jāieskenē un jāpievieno katra atsevišķi?

**Atbilde:** Visas piekrišanas var apvienot vienā dokumentā un var arī pievienot atsevišķi, kā projekta iesniedzējs izvēlas.

**18.Jautājums:** Vai tiks pieņemta skenēta pilnvara vai ir nepieciešams iesniegt oriģinālu?

**Atbilde:** Tiek pieņemtas skenētas pilnvaras, bet oriģinālam jābūt pieejamam/pārbaudāmam pie projekta iesniedzēja (piemēram, pārbaudē projekta īstenošanas vietā).

**19.Jautājums:** Vai iesniedzot maksājuma pieprasījumu jāiesniedz arī visi maksājumu pamatojošie dokumenti?

**Atbilde:** Maksājuma pieprasījums tiek pārbaudīts izlases veidā un attiecīgi pēc izlases veikšanas tiek pieprasīti maksājumu pamatojošie dokumenti.

**20.Jautājums:** Ja uz bankas konta izraksta ir e-paraksts, vai ir nepieciešams šo izrakstu vēl apliecināt bankā?

**Atbilde:** Nē, nav nepieciešams.

**21.Jautājums:** Vai uz katra rēķina vai cita izmaksu pamatojoša dokumenta ir jāraksta uzņēmuma grāmatojumi?

**Atbilde:**  Lai pārliecinātos par korektu naudas plūsmu uzņēmumā, ir jāiesniedz izdruka no uzņēmuma grāmatvedības programmas, kurā ir atspoguļoti visi grāmatojumi vai šos grāmatojumus var uzrakstīt uz katra izmaksu pamatojoša dokumenta.

**22.Jautājums:** Ja ir atvērts konts Valsts kasē, vai saņemot avansa maksājumu, papildus ir jāiesniedz bankas garantija?

**Atbilde:**

Finansējuma saņēmējs varēs pieprasīt avansu līdz 35%, ievērojot MK noteikumu Nr.130 13.punkta nosacījumus atlīdzībai vai iepirkuma līgumu nodrošināšanai.

Finansējuma saņēmējam pirms iesniegt CFLA avansa maksājuma pieprasījumu būs jāatver vai nu konts Valsts kasē, vai nu darījuma konts, noslēdzot trīs pušu darījuma konta līgumu (finansējuma saņēmējs, komercbanka, CFLA), vai nu atverot kontu komercbankā un saņemot šīs bankas garantiju par avansa summu. Tas ir paša finansējuma saņēmēja ziņā. Ja ir atvērts konts Valsts Kasē, papildus bankas garantija nav nepieciešama.

Avansa maksājumu CFLA izmaksās pēc avansa maksājuma pieprasījuma pārbaudes, izvērtējot iesniegto pieprasījumu, pamatojošos dokumentus un citu informāciju (atlīdzības aprēķins, iepirkuma līgums/i, iepirkumu plāns, projekta īstenošanas grafiks, vai būs iespējams apgūt avansu 6 mēnešu laikā (MKN Nr.130 29.punkts) u.c.)

**23.Jautājums:** Lūdzam sniegt skaidrojumu par apliecinājumu, ka projekta iesniedzējs un klastera dalībnieki neveiks neatbalstāmās darbības, kas saistītas ar eksportu uz trešajām valstīm vai dalībvalstīm, tas ir, netiek saņemts atbalsts, kas tieši saistīts ar eksportētajiem daudzumiem, izplatīšanas tīkla izveidi un darbību vai citiem kārtējiem izdevumiem, kas saistīti ar eksporta darbībām un, ja importa preču vietā tiek izmantotas vietējās preces, kas minētas Regulas Nr. 1407/2013 1.panta 1.punkta d) – e) apakšpunktā.

**Atbilde:** Regula Nr. 1407/2013 ne tikai nosaka eksporta atbalsta aizliegumu, bet arī skaidro ar ko saprotams eksporta atbalsts. Atsaucoties uz Regulas preambulas 9. punktu, kas skaidro, ka šī regula nebūtu piemērojama eksporta atbalstam un atbalstam, ko piešķir ar nosacījumu, ka importa preču vietā tiek izmantotas vietējās preces. Tā jo īpaši nebūtu piemērojama atbalstam izplatīšanas tīkla izveides un darbības finansēšanai citās dalībvalstīs vai trešās valstīs. Atbalsts par izdevumiem saistībā ar dalību tirdzniecības izstādēs vai pētījumu vai konsultāciju pakalpojumiem, kas vajadzīgi jauna vai esoša produkta laišanai jaunā tirgū citā dalībvalstī vai kādā trešā valstī, parasti neuzskata par eksporta atbalstu. Atbalsts, kas nav atļauts programmas ietvaros, saistīts ar fizisku eksporta nodrošinājumu, piemēram, loģistikas, bāžu uzturēšanas, vai citiem izdevumiem, kas saistīti ar darbībām ārpus regulā minētajām.

**24.Jautājums:** Lūdzu sniegt skaidrojumu, kāds iepirkumu regulējums (Publisko iepirkumu likums vai MK 299.noteikumi) būs jāpiemēro klasteru programmas projektā plānotiem preču un pakalpojumu iepirkumiem, ja projekta iesniedzējs atbilst privāto tiesību subjekta statusam (biedrība, kuru dibinājuši komersanti). Biedrība projektu ietvaros parasti iepērk preces un pakalpojumus, ievērojot MK noteikumos Nr.299 noteikto kārtību.

**Atbilde:** Pēc sniegtā vispārējā raksturojuma biedrībai, kuras dibinātāji ir komersanti, veicot iepirkumu, jāpiemēro MK 299 noteikumi.

**25.Jautājums:** Vēlos precizēt informāciju par 3.2.1.1. pasākums "Klasteru programma". Proti, ja klastera stratēģijā ir aprakstītas klastera dalībnieku vajadzības jauno produktu vai pakalpojumu izstrādē, tad vērtējot specifisko atbilstības kritēriju Nr.5 atbilstoši Projekta iesnieguma vērtēšanas kritēriju piemērošanas metodikai tiek pārbaudīts vai apvienoti vismaz četri klastera dalībnieki.

Vai, ja ārpakalpojuma sniedzējs ir arī Klastera partneris, tas tiek skaitīts, kā viens no četriem dalībniekiem?

**Atbilde:** Klasteris paredz specializāciju uz kopīga produkta vai pakalpojuma izveidi vai attīstīšanu un virzīšanu tirgū. Vismaz viena kopīgā produkta vai pakalpojuma izveidē un attīstīšanā ir iesaistīti vismaz četri klastera dalībnieki.

Jauna produkta izstrādē jābūt iesaistīties 4 komersantiem, klastera partneris, piemēram, zinātniskā institūcija, nevar būt viens no 4 klastera dalībniekiem. Klastera partneris (piemēram, zinātniskā institūcija) var iesaistīties, bet minimālais skaits jānodrošina komersantiem.

**Projektu īstenošanas (izmaksu attiecināmības) jautājumi**

**26.Jautājums:** Klasteris kā vienu no prioritātēm izvirzījis Elektronisko dokumentu aprites portāla izveidi, kas sekmētu darba produktivitātes paaugstināšanos nozarē.

MK noteikumi Nr. 205 nosaka:

finansējumu piešķir darbībām:

19.2.4. pasākumi, kas vērsti uz resursu efektivitātes un produktivitātes paaugstināšanu produkta, pakalpojuma, piegādes vai vērtības ķēdes ietvaros.

attiecināmas ir šādas tiešās izmaksas:

23.5. ārējo pakalpojumu izmaksas šo noteikumu 19.2. apakšpunktā minēto darbību īstenošanai.

Vai pasākuma 3.2.1.1. ietvaros konkrētā produkta izveide var tikt attiecināta?

**Atbilde:** Ņemot vērā, ka tas ir saistīts ar Loģistiku un dokumentu aprites paātrināšana sekmē darba produktivitātes paaugstināšanos, un šis portāls ir pieejams visiem klastera dalībniekiem, tad šī konkrētā produkta izveide var tikt attiecināta.

**27.Jautājums:** Vai klastera dalībnieki var braukt kā apmeklētāji uz izstādēm? Vai šīs izmaksas var tikt attiecinātas?

**Atbilde:** Var, ja mērķis nav tas pats kā programmā 3.2.1.2. “Starptautiskā konkurētspēja”. Ja brauc kā apmeklētājs, nevis kā izstādes dalībnieks.